Għoxrin fil-mija tad-deputati li kienu fil-Parlament fil-bidu ta' din il-leġislatura m'għadhomx deputati jew mal-partit li kkontestaw l-aħħar elezzjoni ġenerali. Ma' Television Malta, il-Professur Godfrey Pirotta stqarr li qatt ma kien hemm tibdil daqstant qawwi f'leġislatura waħda. Intant, din hi l-ewwel darba li f'leġislatura waħda, iż-żewġ partiti politiċi l-kbar biddlu l-kap. Il-Partit Nazzjonalista biddlu darbtejn, B'hekk, meta tasal l-elezzjoni ġenerali kemm il-Prim Ministru kif ukoll il-Kap tal-Oppożizzjoni se jkunu fit-tmun tal-partit tagħhom għall-ewwel darba. Il-Parlament iltaqa' għall-ewwel seduta tat-tlettax-il leġislatura mill-Indipendenza nhar is-Sibt 24 ta' Ġunju 2017. Minn 67 deputat, f'anqas minn tliet snin u nofs irriżenjaw 10 deputati, tlieta ma baqgħux marbuta mal-partit politiku li miegħu ġew eletti, u deputat miet. Fil-kamp Laburista kien hemm 4 riżenji, l-ewwel ta' Helena Dalli li nħatret Kummissarju Ewropew. Segwew Chris Cardona, Joseph Muscat u Etienne Grech. Ħadu post dawn id-deputati: Jean Claude Micallef, Ian Castaldi Paris, Miriam Dalli u Clyde Caruana. Il-grupp parlamentari tal-Partit Nazzjonalista kellu 6 riżenji; l-ewwel tnejn ta' Jean Pierre Debono u Peter Micallef li għamlu wisa' biex f'Ottubru 2017 daħal fil-Parlament Adrian Delia bħala kap tal-oppożizzjoni. Irriżenjaw ukoll Simon Busuttil, David Stellini, Marthese Portelli u Ivan J. Bartolo, li ħa post Dr Potelli, iżda l-esperjenza parlamentari tiegħu damet biss seba' xhur għax irriżenja biex floku ġie co-opted Bernard Grech. Uċuħ oħra ġodda fil-Parlament għall-Partit Nazzjonalista kienu Adrian Delia, David Thake, Kevin Cutajar u Joe Ellis li ħa post il-membru parlamentari Frederick Azzopardi li miet f'nofs ix-xahar li għadda. Kien hemm imbagħad tliet deputati li ħallew il-partit politiku li taħt l-arma tiegħu ġew eletti u qed iservu bħala deputati indipendenti. Dawn huma: Godfrey Farrugia u Marlene Farrugia li m'għadhomx parti mill-Partit Demokratiku; u Konrad Mizzi li iżda wiegħed li fix-xogħol parlamentari se jibqa' juri lealtà lejn il-Partit Laburista. Għall-Professur Godrey Pirotta li rriċerka l-istorja parlamentari, dan it-tibdil kollu ma jsegwix xejriet f'leġislaturi oħra. Irrimarka iżda li fl-aħħar snin żdiedu l-co-options, li qal m'għadhomx l-eċċezzjoni. Spjega li hi s-sistema elettorali li tipprovdi għal dan il-mekkaniżmu fosthom għaliex vot għal kandidat elett jista' jiġi trasferit darba biss. Television Malta staqsa lill-Professur Pirotta dwar sens ta' diżappunt fost xi eletturi li meta jintuża dan il-mekkaniżmu, jidħlu fil-Parlament persuni li lanqas ikunu kkontestaw l-elezzjoni u l-għażla tkun tal-partit, mhux tal-votant. "Il-problema hi li l-votant, skont is-sistema, mhux kif jiġri fil-verità, ma jivvutax għall-partit imma jivvota għall-kandidat. Għalhekk kandidat jista' jitlaq minn partit, joqgħod siġġu indipendenti u ħadd ma jista' jneħħieh mill-Parlament. Għax il-votant fis-sistema tagħna jivvota għall-kandidat. Fil-fatt jista' jivvota għal kull kandidat li ħareġ. Allura hemmhekk qisek qed tgħid il-votanti vera riedu kandidat u mhux dak?. Dik mistoqsija diffiċli tweġibha. U għalhekk ikollok tieħu t-triq il-ħafifa li tieħu co-option. Iżda l-co-option qisu saret strateġija. Hawnhekk jibda jidħol daqsxejn tad-dubju għaliex fejn partiti kellna każi fil-passat li jgħidulu toħroġx għall-elezzjoni każwali u ma joħroġ ħadd." F'dan l-isfond, il-Professur Pirotta esprima ruħu kontra s-sistema elettorali tagħna u sejjaħ għal studju serju biex ikun determinat din is-sistema hix għall-aħjar ġid ta' Malta jew le.